b'\n_START_ARTICLE_\nMesmerisme\n_START_PARAGRAPH_\nMesmerisme, ogs\xc3\xa5 omtalt som dyrisk magnetisme, animal magnetisme og liknende (etter fransk magn\xc3\xa9tisme animal, fra latin animus, \xc2\xabpust, \xc3\xa5nde\xc2\xbb), var en type medisinsk behandling som ble utviklet av den tyske legen og naturforskeren Franz Anton Mesmer (1734\xe2\x80\x931815) p\xc3\xa5 1770-tallet, og siden videreutviklet av den franske aristokraten Puys\xc3\xa9gur (1751\xe2\x80\x931826). _NEWLINE_ _NEWLINE_Mesmer mente at det finnes en universell grunnkraft som han kalte \xc2\xabdyrisk\xc2\xbb, \xc2\xabanimalsk\xc2\xbb eller \xc2\xabanimal magnetisme\xc2\xbb. Denne energien kan forklare fenomener som magnetisme og elektrisitet, samtidig som den p\xc3\xa5virker menneskers velv\xc3\xa6re. Hos et sykt menneske er magnetismen i ubalanse (mennesket har en magnetisme). Med gjenoppretting av balansen ved hjelp av andre magneter, kan mennesket bli friskt, proklamerte Mesmer. Da han selv oppdaget at han uten magneter kunne helbrede mennesker ved stryking og ber\xc3\xb8ring, antok han at han selv hadde magnetiske krefter. Han utviklet derfor et kar hvor han magnetiserte vannet. Mot betaling fikk folk tilgang til vannets krefter ved \xc3\xa5 holde i jernstaver som var i kontakt med vannet. Meningen var at den magnetiske kraften skulle g\xc3\xa5 til den syke legemsdelen, som slik ville bli helbredet. _NEWLINE_I 1779 skrev Mesmer M\xc3\xa9moire sur la d\xc3\xa9couverte du magn\xc3\xa9tisme animal (Avhandling om oppdagelsen av animalsk magnetisme), en bok p\xc3\xa5 88 sider der han fremlegger sine ber\xc3\xb8mte 27 p\xc3\xa5stander. Mesmers mystiske og ritualpregede terapiform var imidlertid sv\xc3\xa6rt omstridt, og to franske unders\xc3\xb8kelseskommisjoner nedsatt i 1784 tilbakeviste den som virkningsl\xc3\xb8s, bortsett fra effekten av innbilningens kraft. Kommisjonen avviste ogs\xc3\xa5 teorien om et usynlig \xc2\xabfluidum\xc2\xbb i og mellom kropper. Mesmerismen fortsatte likevel \xc3\xa5 vekke en viss interesse i Europa og USA, og behandlingsmetoden regnes som en forl\xc3\xb8per til studiet av hypnose som fenomen, en teknikk som ble utviklet fra 1840-tallet. _NEWLINE_Mesmerismen er i dag en retning innen alternativ medisin. Den behandler pasienter ved hjelp av magnetisme og kunstig somnambulisme (s\xc3\xb8vngjengeri). Mesmers id\xc3\xa9 om at \xc2\xabtilv\xc3\xa6relsen best\xc3\xa5r av en universell energi som har helbredende virkning, h\xc3\xb8rer med blant de mest sentrale forestillingene\xc2\xbb innenfor den New Age-bevegelsen som vokste fram fra 1970-tallet. Utdrag fra Mesmers bok er utgitt i antologien New Age, 2007. Noen har senere sammenlignet \xc2\xabden animalske magnetisme\xc2\xbb med tradisjonell kinesisk medisins bruk av den s\xc3\xa5kalte qi (chi), og \xc2\xabmesmerisme\xc2\xbb med kinesiske, medisinske qigong-\xc3\xb8velser.'